Ole Birk Olesen (LA), 2012-05-22:
Magthavernes kreativitet i forhold til at beskatte borgerne har været stor i tidens løb.
Omkring 1600 var der i Danmark en skat på ildsteder, som blev udregnet, ved at man udefra kunne se antallet af skorstene på husene.
Jo flere skorstene, jo mere skulle man betale i skat.
Omkring 1700 gennemførte tsar Peter den Store i Rusland en skat på skæg, altså ansigtshår, fordi han dels ville have penge i kassen, dels ville påvirke russerne til at se mere europæiske ud uden skæg.
Også omkring år 1700 var der i England en skat på vinduer.
Man mente, at vinduer var et tegn på den velstand, som var inde bag murene i huset, så derfor lagde man skat på vinduer med det resultat, at mange mennesker murede deres vinduer til, så de kunne slippe billigere i skat.
Så når man tænker på de forfærdelige forhold i industrialiseringens England, hvor folk levede i meget mørke boliger, så skal man huske, at også det var et resultat af overdreven beskatning.
I Danmark har man på samme måde leget »flaskehalsen peger på«, og den er så, flasken, endt med at pege på bilisterne.
Der er en masse offentlige udgifter, der skal finansieres, og nogen skal betale.
Man har ikke lagt skat på skæg, skorstene eller vinduer, men man har lagt skat på bilisterne.
Bilisterne betaler 33 mia. kr. mere i skat og afgift på det at have bil og det at køre i bil, end det koster at vedligeholde de veje, som er statens umiddelbare omkostninger og kommunernes umiddelbare omkostninger, ved at vi har bilister i Danmark.
Nogle har påpeget her i debatten, at der også er andre udgifter forbundet med bilister.
Man siger, at der er miljøudfordringer, og at der er sundhedsudfordringer.
Jo, jo, men der er sandelig også mange ekstra indtægter forbundet med bilister.
Jeg blev forleden halet i DR's program Detektor, hvor man havde talt med en person, der hævdede at være ekspert, og som i første omgang havde glemt de positive ekstraindtægter for staten, som kommer af, at folk kører i bil, og kun havde regnet på de negative udgifter for staten.
Men det er jo sådan, at det, at har vi biler i Danmark, bidrager til beskæftigelsen
f.eks. Folk kan påtage sig et arbejde, som ligger længere væk fra deres bopæl, end de ellers ville kunne have gjort.
Det bidrager til produktiviteten.
Folk kan påtage sig et arbejde længere væk og pendle på arbejde til et sted, hvor de får højere løn, end de ellers gør i det job, de har tæt på.
Så er der alle de omkostninger, som er forbundet med, at folk ikke tager bilen, men i stedet benytter andre transportmidler.
Folk kommer jo også til skade på cykel, måske i højere grad end i bil, fordi man sidder ubeskyttet og falder ned på den hårde asfalt og slår hovedet og slår huden af knæene.
Det samme, hvis man kører scooter.
Masser af mennesker bliver smittet med virus i offentlige transportmidler, i busser og tog.
Det giver sygedage, som ellers ikke ville være blevet afholdt, arbejdsdage, som mistes i økonomien, og sygedagpenge, som skal udbetales.
Så alt i alt er det danske samfunds indtægter, ved at folk kører i bil, efter min bedste overbevisning enorme.
Jeg har tidligere meget konservativt sagt, at jeg tror, det danske bruttonationalprodukt ville være mindst 5 pct. lavere, hvis der ikke var biler til stede i Danmark.
Det ville føre til et umiddelbart provenutab for statskassen på 45 mia. kr.
Så hvis man tager de positive og negative eksternaliteter med, som er forbundet med bilisme, så lægger bilisterne meget mere i statskassen end de 30 mia. kr. som er i overskud fra skatter og afgifter i forhold til udgifterne ved veje.
Denne urimelighed, at man har valgt helt arbitrært, at folk, der har brug for en bil for at komme på arbejde, for at transportere deres familie rundt, skal betale så meget i skat, vil vi gøre op med, og derfor kan vi godt tage positivt imod de øvrige partiers udsagn om, at vi skal have en omlægning af registreringsafgiften, så den bliver mere hensigtsmæssig.
Det kan sikkert godt lade sig gøre, for vores registreringsafgift er ret dum, men vi må bare sige, at det altså ikke er godt nok kun at ville lave en provenuneutral omlægning.
Vi skal også have skatten på folk, der har bil, ned.
De betaler for meget i skat i Danmark, og ja, det fører til, at der er folk, der vælger at bosætte sig i Malmø eller Flensborg, fordi de der kan få en bil, der er meget billigere.
Jeg skal lige finde tallene frem her: En bil, der i Danmark koster 640.000 kr., koster kun 250.000 kr. i Sverige.
Det er den dummebøde, som danske bilejere betaler for at være bosat i Danmark, en dummebøde på næsten 400.000 kr. for en bil, der i Danmark koster 640.000 kr.
Det er jo helt vildt, og derfor er det skuffende for mig, at borgerlige partier som Dansk Folkeparti og Venstre ikke kan stå her på talerstolen og sige – ikke afgive et løfte, men dog sige – at de har en hensigt, at de har en holdning om, at danske bilejere på et tidspunkt skal komme til at betale mindre i skat.
Jeg kvitterer så omvendt for, at det faktisk var, hvad De Konservative sagde, nemlig at en omlægning af registreringsafgiften skal resultere i, at danske bilejere betaler mindre i skat.
Tak for det.